จิตอาสาในจังหวัดจันทบุรีร่วมรณรงค์ทำความสะอาดเขาคิชฌกูฏ เตรียมพร้อมรองรับนักแสวงบุญ
ที่เขาคิชฌกูฏ จังหวัดจันทบุรี นายวิทูรัช ศรีนาม ผู้ว่าราชการจังหวัดจันทบุรี ได้นำข้าราชการ ทหาร ตำรวจ และจิตอาสาในจังหวัดจันทบุรีจำนวนมากเดินขึ้นเขาคิชฌกูฎ ทำความสะอาด ปรับปรุงเส้นทางรองรับนักแสวงบุญที่จะเดินทางร่วมงานเทศกาลนมัสการรอยพระพุทธบาทพลวง เขาคิชฌกูฏ จังหวัดจันทบุรี ซึ่งเป็นเทศกาลประจำปี ที่จะเปิดให้พุทธศาสนิกชน ประชาชน นักแสวงบุญได้ขึ้นไปกราบไหว้ ขอพรรอยพระพุทธบาทที่ตั้งอยู่บนยอดเขาตามประเพณี ในระหว่างขึ้น 1 ค่ำเดือน 3 ถึงขึ้น 1 ค่ำเดือน 5 ซึ่งปีนี้ตรงกับวันที่ 17 มกราคม ถึง 17 มีนาคม 2561 รวมระยะเวลา 60 วัน ดังนั้นเพื่อเตรียมความพร้อม อำนวยความสะดวกและเพิ่มความปลอดภัยของประชาชน นักแสวงบุญที่จะขึ้นไปบนยอดเขาคิชฌกูฏทุกภาคส่วนในจังหวัดจันทบุรีจึงได้ร่วมกันทำความสะอาดจัดเตรียมสถานที่ และพบว่าหลังจากปิดช่วงเทศกาลเมื่อปีที่แล้วสภาพเส้นทางเดินเท้าได้ชำรุดทรุดโทรม รวมทั้งมีเศษใบไม้ กิ่งไม้ ทับถม เช่นเดียวกับทางขึ้นเขาได้รับผลกระทบจากน้ำกัดเซาะ มีต้นไม้ล้มขวางทาง คาดว่าจะสามารถปรับปรุงเส้นทางแล้วเสร็จก่อนเริ่มเทศกาลในปีนี้

 อย่างไรก็ตาม เนื่องจากรอยพระพุทธบาท ( พลวง ) ตั้งอยู่ในพื้นที่อุทยานแห่งชาติเขาคิชฌกูฏ ซึ่งเป็นพื้นที่ป่ารอยต่อ 5 จังหวัดแหล่งอาศัยของสัตว์ป่าและพื้นที่อนุรักษ์พันธุ์ไม้พื้นเมือง ดังนั้นการเข้าไปในเขตอุทยานแห่งชาติ ต้องร่วมมือกันในการอนุรักษ์ทรัพยากรธรรมชาติ ร่วมกันรักษาความสะอาดไม่ทิ้งขยะ หรือสร้างความเสียหายแก่ทรัพยากรธรรมชาติและสิ่งแวดล้อม

 ในปีนี้มีรถบริการนักแสวงบุญขึ้นยอดเขา 3 จุดเหมือนเดิม คือ 1.วัดพลวง 2.วัดกระทิง และ 3.หน้าที่ว่าการอำเภอเขาคิชฌกูฏ และรถบริการจะวิ่งต่อเดียวจากพื้นล่างถึงพระศิวลี